**Centrum špeciálno-pedagogického poradenstva, Jána Vojtaššáka 13, Žilina, ako súčasť Špeciálnej základnej školy s materskou školou, Jána Vojtaššáka 13, Žilina**

**----------------------------------------------------------------------------------------------------------------------------------------**

**Mentálne postihnutie**

Mentálne postihnutie predstavuje zníženú schopnosť, ktorá je charakteristická výraznými obmedzeniami v intelektových funkciách, a tiež v adaptačnom správaní, čo sa prejavuje deficitom schopnosti myslieť v abstraktných pojmoch, obmedzenými praktickými zručnosťami potrebnými pre samostatný život jednotlivca.

**Stupne mentálneho postihnutia:**

* Ľahké mentálne postihnutie – IQ od 50 – 69
* Stredné mentálne postihnutie – IQ od 35 – 49
* Ťažké mentálne postihnutie – IQ od 20 – 34
* Hlboké mentálne postihnutie – IQ pod 20

**Odporúčania pre rodičov:**

* Ak rodič zaznamená u svojho dieťaťa, že vývin intelektových schopností nezodpovedá celkom bežnému štandardu, mal by sa čo najskôr objednať na vyšetrenie v poradenskom zariadení u psychológa, ktorý prostredníctvom testov určí pásmo intelektu a poradí, ako s dieťaťom ďalej pracovať,
* Špeciálny pedagóg ďalej odporúča, ako postupovať vo výchovno-vzdelávacom procese podľa stupňa mentálneho postihnutia
* V komunikácii s dieťaťom s mentálnym postihnutím používať jednoduché vety, pri odovzdávaní pokynov a postupov súčasne demonštrovať, čo je od dieťaťa očakávané,
* Snažiť sa nepoužívať menej obvyklé slová a abstraktné pojmy,
* Krátke jednoznačné vety je možné doplniť obrázkom, fotografiou či inou formou vizuálnej podpory (piktogramom a pod.),
* Nacvičovať s dieťaťom praktické činnosti sebaobsluhy, aby v rámci svojich možností a schopností dosiahlo čo možno najväčšiu samostatnosť,
* V rámci aktivít zameraných na rozvoj dieťaťa (najmä v oblasti rozvoja kognitívnych schopností), vychádzať z aktuálnej úrovne rozvoja schopností a zručností u konkrétneho dieťaťa a nie z očakávaných schopností a zručností pre daný vek.

# Kde sa môžu vzdelávať deti a žiaci s mentálnym postihnutím?

# [**v špeciálnej škole**](https://naspoklad.sk/places/category/specialne-zakladne-skoly) pre deti a žiakov s mentálnym postihnutím  (tu má dieťa do vzdelávania automaticky zaradené jemu potrebné špecifické predmety podľa stupňa mentálneho postihnutia)

# **v špeciálnej triede** pre deti a žiakov s mentálnym postihnutím, zriadenej v bežnej škole (ak ju škola má zriadenú)

* **v každej bežnej škole formou školskej integrácie**, ak škola dokáže vytvoriť na vzdelávanie konkrétneho dieťaťa alebo žiaka primerané jemu potrebné podmienky (podmienkou je, že škola musí mať školského špeciálneho pedagóga).

**Odporúčania pre pedagógov pri práci so žiakom s mentálnym postihnutím:**

* dávať zreteľné a jednoznačné inštrukcie,
* zadať zakaždým len jednu úlohu a overiť si, či jej zadanie pochopil,
* nové typy úloh riešiť najprv spoločne, rozdeliť na menšie kroky,
* poskytnúť dostatok času na odpoveď a rešpektovať pracovné tempo,
* zadávať častejšie úlohy s možnosťou označenia správnej odpovede, zriedkavejšie úlohy, ktoré vyžadujú samostatnú písomnú formuláciu odpovede,
* striedať činnosti a pracovné tempo,
* zamedziť tomu, aby dlhší čas len pasívne počúval,
* zaraďovať krátke relaxačné chvíľky,
* vytvoriť podmienky pre pozitívne hodnotenie na upevnenie kladných zážitkov v triede,
* oceniť aj malý úspech žiaka a tak ho motivovať k učeniu,
* klásť požiadavky, ktoré je schopný splniť vzhľadom na mentálne postihnutie, modifikovať spôsob, akým sa žiak oboznamuje s učivom,
* vytvárať priestor pre časté opakovanie učiva s cieľom upevňovať základné vedomosti a zručnosti,
* vytvárať atmosféru vzájomného pochopenia a podpory od intaktných spolužiakov,
* zapájať žiaka do všetkých spoločných činností triedy,
* dávať možnosť participovať na práci v skupine žiakov zadaním úlohy, ktorú je schopný riešiť,
* zohľadniť jeho prípadnú motorickú instabilitu a minimalizovať nežiaduce prejavy správania,
* umožniť používať kompenzačné pomôcky, ktoré mu uľahčia učenie (PC, kalkulačka, tabuľka sčítania, gramat. tabuľky),
* zabezpečiť dostatočné množstvo názorných pomôcok,
* dostatočne konkretizovať preberané učivo,
* orientovať učenie na využiteľnosť v situáciách praktického života,
* stanoviť si s rodičmi žiaka pravidlá domácej prípravy na vyučovanie

**Autor:** Mgr. Margaréta Huljaková

**Zdroj:** [*https://www.minedu.sk/data/att/14970.pdf*](https://www.minedu.sk/data/att/14970.pdf)

[*http://www.statpedu.sk/sites/default/files/nove\_dokumenty/deti-a-ziaci-so-zdravotnym-*](http://www.statpedu.sk/sites/default/files/nove_dokumenty/deti-a-ziaci-so-zdravotnym-) *znevyhodnenim/Aplikacia\_VPpre\_ZZ\_VIN\_2016.pdf*